Θ άνατος είν' οι κάργες που χτυπιούνται   
στους μαύρους τοίχους και στα κεραμίδια,  
θάνατος οι γυναίκες που αγαπιούνται  
καθώς να καθαρίζουνε κρεμμύδια.

Θάνατος οι λεροί, ασήμαντοι δρόμοι   
με τα λαμπρά, μεγάλα ονόματά τους,   
ο ελαιώνας, γύρω η θάλασσα, κι ακόμη ο ήλιος,   
θάνατος μέσα στους θανάτους.  
  
Θάνατος ο αστυνόμος που διπλώνει,   
για να ζυγίσει, μιά "ελλιπή" μερίδα,   
θάνατος τα ζουμπούλια στο μπαλκόνι   
κι ο δάσκαλος με την εφημερίδα.  
  
Βάσις, Φρουρά, Εξακονταρχία Πρεβέζης.   
Την Κυριακή θ' ακούσουμε τη μπάντα.   
Επήρα ένα βιβλιάριο Τραπέζης,   
πρώτη κατάθεσις δραχμαί τριάντα.  
  
Περπατώντας αργά στην προκυμαία,   
"υπάρχω;" λες, κι ύστερα: "δεν υπάρχεις!"   
Φτάνει το πλοίο. Υψωμένη σημαία.  
Ίσως έρχεται ο κύριος Νομάρχης.  
  
'Αν τουλάχιστον, μέσα στους ανθρώπους αυτούς,   
ένας επέθαινε από αηδία...  
Σιωπηλοί, θλιμμένοι, με σεμνούς τρόπους,   
θα διασκεδάζαμε όλοι στην κηδεία.

Ανήκει στην συλλογή τελευταία ποιήματα (1928) Μετά την έκδοση της τρίτης και (όπως αποδείχτηκε) τελευταίας ποιητικής του συλλογής γράφει τρία ποιήματα από τον Απρίλιο έως και τον Ιούνιο του 1928…Μέσα σε αυτά βρίσκεται και η Πρέβεζα…